গুরুতর অসুস্থ ক্যানসার আক্রান্ত রোগীকে বিমানে উঠতে বাধা দেওয়ার অভিযোগ উঠল একটি বেসরকারি বিমান সংস্থার বিরুদ্ধে। মুম্বই থেকে বিমানে ফিরতে না পেরে ওই রোগীকে নিয়ে তাঁর পরিবার আজ, রবিবার ট্রেনে কলকাতায় ফিরছেন।
ইস্টার্ন কোলফিল্ডের অবসরপ্রাপ্ত আধিকারিক মণিলাল চক্রবর্তী কৈখালির বাসিন্দা। ক্যানসার আক্রান্ত। গত ডিসেম্বর থেকেই মুম্বইয়ের টাটা মেমোরিয়াল হাসপাতালে চিকিৎসা করাচ্ছেন। গত ২ জানুয়ারি থেকে দু’দফায় চিকিৎসার জন্য ওই হাসপাতালে ভর্তি করানো হয়েছিল তাঁকে। বৃহস্পতিবার মুম্বইয়ের ছত্রপতি শিবাজি আন্তর্জাতিক বিমানবন্দর থেকে রাত ৮টা ৩৫ মিনিটের জেট এয়ারওয়েজের বিমানে তিনি ও তাঁর পরিবারের কলকাতায় ফেরার কথা ছিল। 
বস্তুত, ট্রেন যাত্রার ধকল নিতে তাঁর অসুবিধা হবে বলে বিমানে ফেরার পরামর্শ দিয়েছিলেন চিকিৎসক। বিমানযাত্রায় যে তাঁর সমস্যা নেই, সেই সার্টিফিকেটও দিয়েছিল ওই হাসপাতাল। কিন্তু পাইলট ও কেবিন ক্রু’র আপত্তিতে তাঁর বিমানে ওঠা হয়নি। উল্টে প্রায় সাড়ে চার ঘণ্টা বিমানবন্দরে হয়রানির শিকার হন তিনি। 
অসুস্থ মণিলালের সঙ্গে টেলিফোনে কথা বলা না গেলেও তাঁর ছেলে রাহুল ও স্ত্রী জয়শ্রী ‘এবেলা’কে হয়রানির কথা জানান। রাহুল বলেন, ‘‘টাটা মেমোরিয়ালের ‘ফিট টু ট্র্যাভেল বাই এয়ার’ সার্টিফিকেট দেখানোর পর বিমানবন্দরে জেট-এর কাউন্টার থেকে বোর্ডিং পাস দেওয়া হল। কিন্তু বিমানে ওঠার সময় আমাদের আটকে দেওয়া হয়। তারপর থেকে বাবা দীর্ঘক্ষণ হুইল চেয়ারে বসে থাকতে বাধ্য হন। ক্যানসার রোগী হওয়া সত্ত্বেও ওষুধ খাওয়ার প্রয়োজনে বাবা বাধ্য হন জাঙ্ক ফু়ড খেতে।’’
জয়শ্রীর অভিযোগ, বিমান থেকে বলে দেওয়া হয়, মুম্বই বিমানবন্দরের ডাক্তার বিমান যাত্রার অনুমতি দিলে পরের বিমানে তাঁদের জায়গা হবে। তিনি বলেন, ‘‘বিমানে উঠতে না দেওয়ার পরে রাত ৯টা নাগাদ আমার স্বামীকে হুইল চেয়ারে লাগেজ বেল্টের কাছে এনে বসানো হল। বলা হল, বিমানবন্দরের ডাক্তার দেখবেন। তিনি এসে আমার স্বামীকে পরীক্ষা করে বিমানযাত্রায় সম্মতি দিলেন।’’
কিন্তু পরিবারের অভিযোগ, এরপরও ওই বিমানসংস্থা তা মানল না। বলা হল, এবার তাদের ডাক্তার পরীক্ষা করবেন। রাহুল বলেন, ‘‘এভাবে প্রায় সাড়ে চার ঘণ্টা কেটে গেল। কিন্তু জেট-এর ডাক্তার এলেন না। রাত ১টা ৪০ মিনিটে আমাদের জানানো হয়, মেডিক্যাল ফর্ম পূরণ করতে হবে। সেটা নাকি টাটা হাসপাতাল থেকে লিখিয়ে আনতে হবে।’’
মণিলাল সে সময় অসুস্থ বোধ করতে থাকায় তাঁকে নিয়ে হোটেলে ফিরে যেতে বাধ্য হন রাহুল ও জয়শ্রী।
শনিবার জে়ট-এর তরফে মুখপাত্র শ্রীরূপা সেন বলেন, ‘‘ওই পরিবার যদি ইমেল করে ঘটনাটি জানায়, তবে নিশ্চয় খতিয়ে দেখা হবে। তবে এই ধরনের রোগীদের নিরাপত্তার স্বার্থেই আমাদের কিছু বিধিনিষেধ রয়েছে।’’
শেষপর্যন্ত আজ, রবিবার মণিলালকে নিয়ে ফেরার জন্য মুম্বই-কলকাতা দুরন্ত এক্সপ্রেসের টিকিট কেটেছে তাঁর পরিবার।